На основу члана 146. став 3. Закона о планирању и изградњи („Службени гласник РС“ бр. 72/2009 ... 145/2014) и члана 37. став 1. тачка 7. Статута Града Ниша („Службени лист Града Ниша“ бр. 88/08)

Скупштина Града Ниша, на седници од \_\_\_\_\_\_\_\_\_\_\_\_\_\_\_\_2015. године, донела је

**ОДЛУКА**

**О ПОДИЗАЊУ И ОДРЖАВАЊУ СПОМЕНИКА И**

**СПОМЕН ОБЕЛЕЖЈА НА ТЕРИТОРИЈИ ГРАДА НИША**

**I ОПШТЕ ОДРЕДБЕ**

**Члан 1**

Овом одлуком уређује се изградња и постављање (у даљем тексту: **подизање**) и одржавање споменика и спомен обележја и подизање скулптуралних дела на површинама јавне намене на територији Града Ниша, као и услови и начин обезбеђивања средстава за њихово подизање и одржавање.

**Члан 2**

Споменик, односно спомен обележје у смислу ове одлуке је дело ликовне или примењене уметности - фигура, попрсје, биста, рељеф, спомен-плоча или друго спомен обележје које обележава догађај или личност значајну за Град Ниш, националну историју и културу или светску политичку и културну историју.

Споменик, односно спомен обележје може да се подиже само на површинама јавне намене, уз предходну сагласност министарства надлежног за послове културе.

Скулптурално дело у смислу ове одлуке је дело које се због своје уметничке вредности поставља на површинама јавне намене.

**Члан 3.**

Површина јавне намене јесте простор одређен планским документом за уређење или изградњу објеката јавне намене или јавних површина за које је предвиђено утврђивање јавног интереса, у складу са посебним законом.

**Члан 4**

Споменик, спомен обележје и скулптурално дело (у даљем тексту: **споменик**) се подиже на основу одлуке Скупштине Града Ниша (у даљем тексту: Скупштина Града), у складу са законом и овом одлуком.

**Члан 5**

Одредбе ове одлуке, осим у погледу органа надлежног за доношење одлуке о подизању споменика, не примењују се када се споменик гради односно поставља на иницијативу друге државе.

**II ПОДИЗАЊЕ СПОМЕНИКА**

**Члан 6**

Иницијативу за подизање споменика може поднети физичко или правно лице.

Иницијатива из става 1. овог члана, подноси се Савету за културно стваралаштво Града Ниша (у даљем тексту: **Савет**), у писаном облику, и мора бити образложена.

Иницијатива из става 1. овог члана, може да садржи и предлог локације за изградњу, односно постављање споменика.

**Члан 7**

Савет разматра иницијативу за подизање споменика.

У поступку разматрања иницијативе за подизање споменика, Савет прибавља стручно мишљење Јавног предузећа Завод за урбанизам Ниш, а у случају да се споменик подиже у просторној културно-историјској целини или заштићеној околини непокретног културног добра, Савет прибавља и услове Завода за заштиту споменика културе Ниш, ради утврђивања локације за подизање споменика и услова за њено уређење.

Уколико Савет прихвати иницијативу из члана 6. ове Одлуке, Одлуку о подизању споменика, након претходно прибављене сагласности Министарства за послове културе, на предлог Градског Већа Града Ниша, доноси Скупштина Града.

Савет обавештава подносиоца иницијативе о исходу иницијативе.

**Члан 8.**

На основу поднетих иницијатива, сопствене процене и на основу процене могућности за реализацију, Савет предлаже управи надлежној за послове културе ( у даљем тексту: **Управа** ), годишњи програм подизања споменика, на крају текуће за наредну годину.

**Члан 9.**

Скупштина Града, истовремено са доношењем одлуке о подизању споменика, образује одбор за спровођење одлуке (у даљем тексту: **одбор**).

У одбор се именују стручњаци из области културе и урбанизма - историчари уметности, академски сликари, вајари, књижевници, архитекте, представник Завода за заштиту споменика културе Ниш, представник градске управе надлежне за послове културе и др.

У одбор може да се именује и лице које је обезбедило најмање 50% потребних средстава за подизање споменика.

Актом о образовању одбора утврђује се задатак одбора, број чланова одбора и друга питања од значаја за рад одбора.

**Члан 10.**

Избор идејног решења за споменик може да се врши на основу конкурса, ангажовањем аутора по позиву уз учешће најмање три аутора или коришћењем већ постојећег дела ликовне или примењене уметности, у складу са законом.

Одбор доноси одлуку о начину избора идејног решења и спроводи поступак избора идејног решења за споменик на један од начина утврђен у ставу 1. овог члана.

**Члан 11.**

Уколико се спроводи конкурс за избор идејног решења за споменик, конкурс се објављује у најмање једном дневном листу који се дистрибуира на целој територији Републике Србије.

Ради утврђивања ближих услова конкурса из става 1. овог члана, одбор прибавља мишљење стручних удружења и организација.

Одбор врши избор идејног решења за споменик и утврђује износ средстава потребан за подизање споменика.

Уколико одбор не изврши избор идејног решења за споменик на један од начина утврђен у члану 10. ове одлуке, поступак се понавља.

Уколико одбор изврши избор идејног решења за споменик на један од начина утврђен у члану 10. ове одлуке, приступа се, у складу са важећим прописима из области планирања и изградње, подизању споменика.

Стручне и административно-техничке послове за потребе одбора, обавља Управа.

**Члан 12.**

Изузетно од одредаба ове одлуке, на територији Града Ниша може се подићи реплика споменика значајне уметничке и културно-историјске вредности.

О подизању реплике, на предлог Грдског Већа Града Ниша, Одлуку доноси Скупштина Града.

**Члан 13.**

Споменик се може преместити, односно уклонити, ако за то постоје оправдани разлози.

Одлуку о премештању, односно уклањању споменика, на предлог Гардског Већа Града Ниша, доноси Скупштина Града.

**Члан 14.**

Завод за заштиту споменика културе Ниш води евиденцију о подигнутим споменицима на територији Града Ниша, подигнутим у складу с овом одлуком.

Одбор је дужан да у року од осам дана пре отпочињања радова на подизању споменика, о томе обавести Завод за заштиту споменика културе Ниш, као и да овом Заводу пријави да је споменик подигнут у року од 30 дана од дана завршетка радова на подизању споменика.

**III ФИНАНСИРАЊЕ**

**Члан 15.**

Средства за подизање споменика се обезбеђују у годишњем програму уређивања грађевинског земљишта и изградње.

Средства за израду идејног решења и средства за подизање споменика, могу се обезбедити из прилога, поклона, донација или на други начин у складу са законом.

**Члан 16.**

Правно или физичко лице, које обезбеди више од 51% потребних средстава за подизање споменика, има право да му се име упише на постамент или поред споменика.

**IV ОДРЖАВАЊЕ СПОМЕНИКА**

**Члан 17.**

Споменици који су проглашени за културно добро одржавају се у складу са програмом рада Завода за заштиту споменика културе Ниш.

О одржавању споменика који није проглашен за културно добро стара се Град Ниш.

**Члан 18.**

Средства за одржавање споменика се обезбеђују годишњим програмом одржавања комуналне инфраструктуре.

**Члан 19.**

Одржавање споменика и простора око споменика обухвата редовно одржавање чистоће, негу јавних зелених површина, контролу расвете, поправку прилазне стазе или пута и по потреби, спровођење мера конзерваторско-рестаураторске заштите споменика.

**Члан 20.**

Одржавање споменика и простора око споменика врше надлежна јавна предузећа.

Мере конзерваторско-рестаураторске заштите споменика спроводе се на основу услова које утврђује Завод за заштиту споменика културе Ниш.

**Члан 21.**

Грађани су дужни да чувају споменике и да се према њима односе са дужном пажњом.

Споменици се не смеју прљати, оштетити или уништити.

**Члан 22.**

Правно или физичко лице које неовлашћено подигне, премести, уклони, оштети или уништи споменик, дужно је да успостави пређашње стање под надзором Завода за заштиту споменика културе Ниш, односно уколико то није могуће, да надокнади насталу штету.

Уколико лице из става 1. овог члана, не успостави пређашње стање, то ће, уз сагласност Завода за заштиту споменика културе Ниш, о трошку тог лица, учинити Град Ниш.

**Члан 23.**

Школе, предузећа, установе или други органи и организације, уз сагласност Управе, могу да чувају и одржавају један или више споменика.

**V НАДЗОР**

**Члан 24.**

Надзор над применом ове одлуке врши градска управа надлежна за послове културе.

Послове инспекцијског надзора над подизањем и одржавањем споменика врше Градске општине на чијој се територији споменици налазе путем комуналних инспектора.

У вршењу инспекцијског надзора, комунални инспектор је овлашћен да поред законом утврђених овлашћења, издаје прекршајни налог и подноси захтев за покретање прекршајног поступка за прекршаје прописане овом одлуком.

**Члан 25.**

Комунално-полицијске послове обавља комунални полицајац, који поред законом утврђених овлашћења, издаје прекршајни налог и подноси захтев за покретање прекршајног поступка за прекршаје прописане овом одлуком.

Уколико комунални инспектор, односно комунални полицајац, у обављању својих послова уочи повреду прописа из надлежности другог органа, обавестиће одмах о томе писаним путем надлежни орган.

**VI КАЗНЕНЕ ОДРЕДБЕ**

**Члан 26.**

Новчаном казном у износу од 75.000,00 до 1.000.000,00 динара, казниће се за прекршај правно лице:

- ако подигне споменик супротно одредбама ове одлуке (члан 4.),

- ако премести или уклони споменик супротно одредбама ове одлуке (члан 22.).

За прекршај из става 1. овог члана, казниће се и одговорно лице у правном лицу новчаном казном од 25.000,00 до 75.000,00 динара.

За прекршај из става 1. овог члана, казниће се предузетник новчаном казном од 50.000,00 до 250.000,00 динара.

За прекршај из става 1. овог члана, казниће се физичко лице новчаном казном од 25.000,00 до 75.000,00 динара.

**Члан 27.**

Новчаном казном од 25.000,00 до 75.000,00 динара, казниће се за прекршај физичко лице:

- ако прља, оштети или уништи споменик (члан 21.).

**Члан 28.**

За прекршаје прописане овом одлуком, новчана казна за коју комунални полицајац или комунални инспектор може издати прекршајни налог, за физичко лице и одговорно лице у правном лицу износи 5.000,00 динара, а за правна лица и предузетнике износи 20.000,00 динара.

**VII ЗАВРШНА ОДРЕДБА**

**Члан 29.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

Проф. др Миле Илић

**ОБРАЗЛОЖЕЊЕ**

**I Правни основ**

Правни основ за доношење Одлуке о подизању и одржавању споменика и спомен обележја на територији Града Ниша, садржан је у члану 146. став 3. Закона о планирању и изградњи („Сл. гласник РС“, бр. 72/2009 ... 145/2014), којим је предвиђено да изградњу и постављање споменика и спомен обележја на површинама јавне намене обезбеђује и уређује јединица локалне самоуправе.

**II Разлози за доношење одлуке**

Споменицима и спомен обележјима се на посебан начин изражава однос друштва према прошлости и непролазним вредностима којима су тежиле све његове генерације.

У том смислу сваки споменик и свако спомен обележје се подиже са намером трајног остваривања одређеног циља.

Проблематика споменика и спомен обележја у Граду Нишу је изузетно актуелна у свим својим аспектима што потврђује потребу њеног нормативног регулисања, као и организованог и одговорног вршења послова у овој области. Свеобухватно уређивање предметне проблематике потребно је због лошег стања постојећих споменика и спомен обележја и неадекватног односа према њима, а такође и због значајног присуства тежњи за подизање нових споменика и спомен обележја.

Присуство захтева и различитих тенденција за подизање нових споменика и спомен обележја указуј на потребу прописивања поступка и успостављање механизма кроз које би се на адекватан начин сагледале потребе и интереси у овој области, а у циљу успостављања квалитетних решења која ће бити широко прихваћена.

Одлика ове проблематике је у разложној утемељености и непролазној актуелности усвојених решења као основама трајности и сврхе подизања споменика и спомен обележја.

**III Објашњење основних правних института**

**1. Опште одредбе**

Предлог одлуке садржи основне појмове, који се у даљем тексту детаљно разрађују уз тежњу да се изради концепт по мери савременог друштва и у духу демократских стандарда.

Појам споменика и спомен обележја одређен је првенствено изгледом и садржајем а додатно врстом и начином подизања.

Међутим, заједнички атрибут свих споменика и спомен обележја је њихова циљност и могућност трајног очувања непролазних вредности.

Значајни догађаји и истакнуте личности, као вредности које треба трајно чувати, одређени су кроз одредбе које омогућавају препознавање сваког конкретног случаја и његово вредновање у савременим условима, уз уважавање научних сазнања.

**2. Споменици се могу подизати изградњом или постављањем.**

Законско опредељење да се изградња и постављање споменика и спомен обележја може вршити само на површинама јавне намене уз предходну сагласност министарства надлежног за послове културе преузима и разрађује ова одлука.

Процедура подизања споменика и спомен обележја је детаљно уређена, са циљем да се за сваки споменик односно спомен обележје обезбеди разложна иницијатива, адекватан предлог, квалитетно решење и вредносна неспорност, односно широка прихватљивост.

**IV Процедура подизања споменик**

**1) Покретање иницијативе**

Могућност покретања иницијативе је постављена на најширим основама. Иницијативу може да покрене свако правно и физичко лице. Иницијатива се подноси Савету за културно стваралаштво Града Ниша, обавезно садржи образложење а може да садржи и предлог локације за подизање споменика односно споменобележја.

**2) Разматрање иницијативе**

Иницијативу за подизање споменика и спомен обележја прво разматра Савет за културно стваралаштво Града Ниша. У поступку разматрања иницијативе за подизање споменика и спомен обележја а ради утврђивања локације за подизање споменика и спомен обележја и услова за њихово уређење, обавезно се прибавља мишљење Завода за урбанизам а ако се подизање споменика и спомен обележја врши у просторној културно-историјској целини или заштићеној околини непокретног културног добра, прибављају се и услови Завода за заштиту споменика културе Ниш.

На основу мишљења Завода за урбанизам Ниш и прибављања услова Завода за заштиту споменика културе Ниш, Градско веће Града Ниша утврђује предлог одлуке о подизању споменика и упућује га Скупштини Града Ниша на усвајање.

Истовремено, о томе Савет обавештава подносиоца иницијативе.

**3) Доношење одлуке**

Доношење одлуке Скупштине града условљено је претходном сагласношћу министарства надлежног за послове културе из разлога елиминисања било какве неутемељености избора вредности за које ће се подићи споменик односно спомен обележје, обезбеђивања стручног и научног приступа у односу на сваки предлог, као и уједначеног приступа постављеним циљевима у свим локалним самоуправама, а уз уважавање локлних потреба и специфичности. Сагласност министарства односи се на садржај предлога, а првенствено у односу на догађаје, личности, идеале и културно-историјске традиције за које се намеравају подићи споменици односно спомен обележја и у односу на основаност и оправданост разлога за измену, дораду, измештање, замену или уклањање постојећих споменика односно спомен обележја.

Након прибављања сагласности министарства надлежног за послове културе, Скупштина града истовремено са доношењем одлуке о подизању споменика образује и одбор за спровођење одлуке.

Одлуком је прописано и из којих друштвених структура могу да се именују чланови одбора.

Посебно је апострофирано да се у одбор може да именује лице које обезбеди најмање 50% потребних стредстава за подизање споменика, чиме се на посредан начин стимулише донаторство које је у овој области, имајући у виду хронични недостатак финансијских средстава, итекако пожељно.

Задатак одбора је да се у складу са одредбама ове одлуке одлучи за начин избора идејног решења као и да спроведе поступак избора идејног решења на један од начина прописан овом одлуком.

**4) Подизање споменика**

За споменике која се подижу изградњом*,* предлогом одлуке посебно је уређена процедура изградње. Ова фаза подизања споменика обухвата избор архитектонског и уметничког решења и прибављање грађевинске дозволе, по одобреном решењу.

За споменике која се подижу постављањем*,* предлогом одлуке посебно је уређена процедура постављања. Ова фаза подизања споменика обухвата избор архитектонског и уметничког решења и прибављање одобрења за постављање, по одобреном решењу.

Стручно-административне послове за потребе одбора као и за подизање споменика врши градска управа надлежна за послове културе.

**V Финансирање**

Одлуком је предвиђено да се средства за подизање споменика обезбеђују у годишњем програму уређивања грађевинског земљишта и изградње али да се средства могу обезбедити и из прилога, поклона, донација или на други начин у складу са законом.

Ради развоја донаторства и прибављања средстава за подизање споменика мимо буџета, одлука омогућује правном или физичком лицу које обезбеди више од 51% потребних средстава за подизање споменика, упис имена на постаменту или поред споменика.

**VI Заштита и одржавање**

Заштита споменика подразумева организовану и континуирану бригу, која претпоставља успостављање евиденција о споменицима како на нивоу државе, тако и на нивоу Града Ниша, са подацима неопходним за праћење њиховог статуса и стања за све време трајања.

Заштита споменика обухвата спречавање њиховог оштећења или уништења, као и неовлашћене измене, дораде, измештања, замене и уклањања. Носилац заштите споменика је Град Ниш, јер је реално у могућности да преко својих органа и организација непосредно врши радње које су у функцији заштите.

Заштита споменика обезбеђана је одредницом да се њихова измена, дорада, измештање, замена и уклањање може вршити искључиво по прописаном поступку, тј. поступку за подизање споменика. Такође, посебан вид заштите споменика представља прописивање овлашћења органа за предузимање одређених радњи у односу на споменике, а нарочито у односу на споменике који представљају уметничка дела.

Одржавање споменика подразумева предузимање мера и активности којима се обезбеђује првобитни изглед споменика и уређење његове припадајуће локације, јер се на тај начин обезбеђује трајност и сврха њиховог подизања.

У принципу обавеза одржавања споменика је на субјекту који је подигао одређени споменик.

Међутим, Предлог одлуке прави изузетак од овог правила делећи одговорност и прописујући обавезу државе да се стара о одржавању споменика који су проглашени за културно добро и обавезу Града Ниша да се стара о одржавању споменика који нису проглашени културним добром.

**VII Надзор над спровођењем ове одлуке поверен је комуналној инспекцији и комуналној полицији.**

**VIII Повреде одређених одредаба одлуке представљају прекршаје за које је прописана одговорност правних и физичких лица и одговорног лица у правном лицу.**

Посебну тежину има прекршај који се састоји у подизању споменика, односно премештању или уклањању споменика супротно одредбама ове одлуке.

Тежина, овог прекршаја није само у пуком непоштовању одлуке, већ и у грубом нарушавању неспорних људских и цивилизацијских вредности.

**IX Потребна средства за спровођење одлуке**

С обзиром да постојеће стање споменика карактерише запуштеност и неадекватан однос субјеката који су их подигли, а имајући у виду чињеницу да у Буџету Града Ниша нису планирана и обезбеђивана средства за ове намене у текућој години, за спровођење ове одлуке у овој години нису потребна финансијска средства.

Међутим постоји реална потреба да се у 2016. и 2017. години за текуће и инвестиционо одржавање споменика у Буџету Града Ниша обезбеди по 1.000.000,00 динара а реално потребна средства моћи ће се планирати тек након сагледавања стварног стања споменика и утврђивања обима радова на њиховом текућем и инвестиционом одржавању.

НАЧЕЛНИК

Љубиша Јанић, дипл. правник